Materiál na rokovanie pre Mestské zastupiteľstvo v Žiline

VŠEOBECNE  ZÁVÄZNÉ  NARIADENIE  O  CHOVE,  VODENÍ
A  DRŽANÍ  PSOV  NA  ÚZEMÍ  MESTA  ŽILINA

Materiál obsahuje:
1.	Návrh na uznesenie
2.	Dôvodová správa
3.	Všeobecne záväzné nariadenie o chove, vodení a držaní psov na území mesta Žilina

Predkladá:
Ing. Viliam Mikuláš
prednosta MsÚ Žilina

Vypracoval:
Ing. Vladimír Baránek
vedúci odboru dopravy a komunálnych služieb

V Žiline  01.08. 2008

UZNESENIE MESTSKÉHO ZASTUPITEĽSTVA V ŽILINE

Uznesenie č. ___/2008

Mestské zastupiteľstvo v Žiline

I.	schvaľuje

1.	Všeobecne záväzné nariadenie o chove, vodení a držaní psov na území mesta Žilina

Dôvodová správa

Všeobecne záväzné nariadenie o chove, vodení a držaní psov na území mesta Žilina.
	
Dôvodom predkladaného návrhu všeobecne záväzného nariadenia o chove, vodení a držaní psov na území mesta Žilina je aktualizácia a doplnenie pôvodného všeobecne záväzného nariadenia č. 3/2004 o podmienkach vodenia psov na území mesta Žilina v súlade s platnými právnymi predpismi.
V predkladanom VZN sú doplnené články ako podmienky chovu psov, evidencia psov, zákaz voľného pohybu psov na území mesta Žilina, vymedzenie miest, kde je vstup so psom zakázaný a znečisťovanie verejných priestranstiev psom. Tieto články spolu s ostatnými  tvoria komplexný celok, z ktorého je zrejmé, aké povinnosti má držiteľ psa, kde sa vedie evidencia psov, kde je možné vodiť psov a kde je vstup so psami zakázaný. 
V predkladanom návrhu VZN sa tiež uvádza, že odchyt túlavých psov vykonáva Mestská polícia, ktorá podľa organizačného poriadku MsÚ v Žiline platného od 1. novembra 2007 vykonáva funkciu mestského šarhu.

Všeobecne záväzné nariadenie

č. ...../........

o chove, vodení a držaní psov na území mesta Žilina

Mesto Žilina, na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1 zákona  č. 369/1990 Zb. o obecnom zriadení v znení neskorších zmien a doplnkov, podľa § 4 ods. 2 písm. g), n) zákona  č. 369/1990 Zb. o obecnom zriadení v znení neskorších zmien a doplnkov  a podľa § 3, § 4 ods. 5, § 5 ods. 1 a § 6 ods. 3 zákona č. 282/2002 Z. z., ktorým sa upravujú niektoré podmienky držania psov vydáva toto

všeobecne záväzné nariadenie o chove, vodení a držaní psov na území mesta Žilina.

Článok 1
Úvodné ustanovenia

1.	Účelom tohto nariadenia je zabezpečenie ochrany životného prostredia, verejného poriadku a čistoty v meste úpravou podmienok chovu a vodenia psov, a určením miest s obmedzeným pohybom psov, ako aj úpravou práv a povinností chovateľov a držiteľov psov v súvislosti s chovom psov.
2.	Toto nariadenie sa nevzťahuje na služobných psov používaných podľa osobitných predpisov.

Článok 2
Vymedzenie základných pojmov

1.	Držiteľom psa je každá fyzická alebo právnická osoba, ktorá je vlastníkom psa, alebo má psa v dočasnej držbe a nakladá s ním ako s vlastným (ďalej len “držiteľ psa).
2.	Zvláštnym psom je pes:
a)	používaný súkromnými bezpečnostnými službami podľa osobitného zákona (zák. č. 473/2005 Z.z.),
b)	používaný horskou službou,
c)	používaný pri záchranných, lokalizačných a likvidačných prácach pri plnení úloh civilnej obrany (zák. č. 42/1994 Z.z.),
d)	poľovný, ovčiarsky a vodiaci,
e)	používaný počas výcviku alebo súťaže konanej podľa medzinárodného alebo národného skúšobného poriadku.
3.	Nebezpečným psom je každý pes, ktorý pohrýzol alebo poranil človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo krajnej núdzi.
4.	Túlavým psom je pes, ktorý sa bez kontroly a dozoru držiteľa pohybuje po priestranstvách voľne dostupných verejnosti a ktorého držiteľ nie je známy v čase jeho pohybu po priestranstvách voľne dostupných verejnosti
5.	Voľným pohybom psa je pohyb psa bez vôdzky mimo chovného priestoru alebo zariadenia na chov. Za voľný pohyb sa nepovažuje pohyb zvláštneho psa bez vôdzky mimo chovného priestoru alebo zariadenia na chov, ak je na základe výcviku ovládaný osobou, ktorá ho vedie.
6.	Verejným priestranstvom na účely tohto nariadenia sú všetky verejne prístupné pozemky na území mesta Žilina okrem tých, ktoré sú vo vlastníctve fyzických a právnických osôb, alebo ku ktorým majú tieto osoby právo správy. Verejným priestranstvom sa rozumejú najmä:
a)	miestne komunikácie, námestia, cesty, chodníky, parkoviská a trhoviská,
b)	mosty, mostíky, priechody, podchody, schodiská, prístupové rampy,
c)	parky, parkové úpravy a zatrávnené plochy pri komunikáciách, cintoríny a iné pietne miesta, detské ihriská, športoviská atď.
7.	Spoločnými priestormi sú priestory obytných domov, dopravných prostriedkov, obchodných centier a iné priestory, kde sa pohybujú alebo zhromažďujú ľudia.

Článok 3
Podmienky chovu psov

Chov a držanie psa je povolené na celom území mesta Žilina, ak sú splnené nasledovné podmienky:
1.	Každý, kto chová alebo drží psa, je povinný:
a)	zabezpečiť mu umiestnenie, starostlivosť a pozornosť v primeraných zoohygienických a hygienických podmienkach zodpovedajúcich jeho fyziologickým a etologickým potrebám, poskytovať mu v dostatočnom množstve zdravotne nezávadné krmivo a pitnú vodu, umožniť mu primeraný pohyb, urobiť opatrenia na zabránenie jeho úteku a neplánovaného alebo nežiaduceho rozmnožovania,
b)	zabezpečiť mu hygienicky vyhovujúcu likvidáciu exkrementov, okamžite odstrániť nečistotu spôsobenú psom na verejných priestranstvách, vo vozidlách verejnej dopravy a v spoločných bytových priestoroch,
c)	dbať, aby chovom psa nebolo poškodzované životné prostredie a narušované vzťahy medzi občanmi, predovšetkým nesmú byť nad mieru primeranú pomerom obťažovaní susedia hlukom, pachom a pevnými a tekutými odpadmi,
d)	dodržiavať veterinárne predpisy o chove psa, zabezpečovať pravidelné povinné očkovanie psa proti besnote podľa § 17 ods. 5 zákona č. 39/2007 Z.z. o veterinárnej starostlivosti,
e)	pri ochorení psa zabezpečiť jeho veterinárne ošetrenie,
f)	dať psa, ktorý poranil človeka bezodkladne vyšetriť veterinárnemu lekárovi a potvrdenie o prehliadke psa odovzdať poškodenému,
g)	zamedziť cvičeniu psa spôsobom, ktorý mu spôsobuje ujmu na zdraví a kondícií, najmä nesmie nútiť psa na výkony presahujúce jeho logické schopnosti alebo prirodzenú silu, nesmie používať prostriedky, ktoré môžu zapríčiniť zranenie alebo zbytočnú bolesť, utrpenie a úzkosť, štvať zvieratá proti sebe,
h)	zabrániť voľne držanému psovi na oplotenom pozemku priamy prístup k časti plota na styku s chodníkom pre chodcov, tak aby pes neobťažoval chodcov,
i)	zabezpečiť veterinárnu asanáciu uhynutého psa,
j)	uhradiť škodu spôsobenú zvieraťom podľa všeobecne platných právnych predpisov.

2.	Chovať a držať psa je zakázané v priestore, ktorý nevyhovuje jeho biologickým a etologickým potrebám, najmä:
a)	na balkónoch a loggiach bytov, v spoločných priestoroch bytových domov,
b)	v zariadeniach pre deti a mládež,
c)	v prevádzkach verejného stravovania, spoločného stravovania, potravinárskej výroby, v obchodoch s potravinami, v zdravotníckych zariadeniach,
d)	v zariadeniach určených na chov iného spoločenského zvieraťa (napr. v klietke).
3.	Zakazuje sa opustiť psa s cieľom zbaviť sa ho.
4.	Zakazuje sa usmrtiť psa bez primeraného dôvodu.
5.	Zakazuje sa chovať psov, ktoré vznikli krížením  a chovom za účelom zvýšenia agresivity.

Článok 4
Evidencia psov

1.	Každý pes držaný nepretržite viac ako 90 dní na území Slovenskej republiky podlieha evidencii psov. Držiteľ psa je povinný prihlásiť psa do evidencie v lehote do 30 dní od uplynutia posledného dňa lehoty uvedenej v prvej vete v mieste, kde sa v danom roku prevažne nachádza.
2.	Evidenciu vedie Odbor ekonomický - oddelenie správy miestnych daní, Mestský úrad v Žiline.
3.	Do evidencie sa zapisujú údaje:
a)	evidenčné číslo psa,
b)	tetovacie číslo alebo údaj o čipovaní psa, ak ho pes má,
c)	meno, priezvisko a adresa trvalého pobytu držiteľa psa,
d)	umiestnenie chovného priestoru alebo zariadenia na chov, v ktorom sa pes na území mesta zdržiava, ak sa umiestnenie nezhoduje s miestom trvalého pobytu držiteľa psa,
e)	skutočnosť, že pes pohrýzol človeka bez toho, aby bol sám napadnutý alebo vyprovokovaný k nutnej obrane alebo krajnej núdzi,
f)	úhyn psa,
g)	strata psa.
4.	Každú zmenu skutočností a údajov, ktoré sa zapisujú do evidencie, je držiteľ psa povinný do 30 dní oznámiť príslušnému odboru Mestského úradu v Žiline.
5.	Odbor ekonomický - oddelenie správy miestnych daní vydá držiteľovi psa zapísaného do evidencie evidenčnú známku psa, na ktorej sa uvedie evidenčné číslo psa, názov mesta a údaj, či je pes nebezpečným psom. Známkou držiteľ psa preukazuje jeho totožnosť.
6.	Známka je neprenosná na iného psa. Odcudzenie, zničenie, alebo stratu známky je držiteľ psa povinný oznámiť do 14 dní na Odbor ekonomický - oddelenie správy miestnych daní  na Mestskom úrade v Žiline. Príslušné oddelenie je povinné držiteľovi psa za  úhradu  50,- Sk (1,65 €) vydať náhradnú známku.
7.	Držiteľ psa je povinný dodržiavať daňovú povinnosť podľa všeobecne záväzného nariadenia Mesta Žilina o dani za psa.
8.	Údaje o tom, že sa stal pes nebezpečným sa zaznamenávajú do evidencie. O skutočnosti, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil  v nutnej obrane alebo v krajnej núdzi musí byť vykonaný záznam (Mestskou políciou, Policajným zborom Slovenskej republiky, lekárom). Na základe tohto záznamu Mestský úrad vydá držiteľovi psa známku “nebezpečný pes“, namiesto evidenčnej známky.
Článok 5
Vodenie psov

1.	Vodiť psa mimo chovného priestoru alebo zariadenia na chov môže len osoba, ktorá je fyzicky a psychicky spôsobilá a schopná ho ovládať v každej situácií, pričom je povinná predchádzať tomu, aby pes útočil alebo iným spôsobom ohrozoval človeka alebo zvieratá, a zabraňovať vzniku škôd na majetku, prírode a životnom prostredí, ktoré by pes mohol spôsobiť.
2.	Vodiť nebezpečného psa mimo chovného priestoru alebo zariadenia na chov môže len osoba, ktorá je plne spôsobilá na právne úkony. Na verejnom priestranstve musí byť každý nebezpečný pes vždy na vôdzke a musí mať nasadený náhubok.
3.	Za psa vždy zodpovedá držiteľ psa alebo osoba, ktorá psa vedie, alebo nad psom vykonáva dohľad.
4.	Osoba, ktorá psa vedie alebo nad ním vykonáva dohľad, je povinná na požiadanie kontrolných orgánov, uvedených v tomto nariadení, preukázať totožnosť psa evidenčnou známkou.
5.	Pes starší ako 6 mesiacov, ktorý sa voľne pohybuje mimo chovného priestoru alebo zariadenia, musí byť riadne a viditeľne označený známkou.
6.	Vodiť psa na verejné priestranstvo a na miesta so zákazom voľného pohybu psov možno len na vôdzke, bezpečne pripevnenej na obojku alebo na prsnom postroji. Pevnosť vôdzky a jej dĺžka musí byť primeraná psovi a situácií tak, aby bolo možné psa ovládať v každej situácií.
7.	Držiteľ psa a ten, kto vedie, je povinný oznámiť svoje meno, priezvisko a adresu trvalého pobytu osobe, ktorú pes pohrýzol (ten, kto psa vedie je povinný oznámiť osobe, ktorú pes pohrýzol, údaje o držiteľovi psa). Súčasne je povinný v lehote do 5 dní oznámiť Oddeleniu správy miestnych daní skutočnosť, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi.
8.	Do vozidla verejnej dopravy a do spoločných priestorov bytových domov možno vstupovať len so psom na vôdzke a s náhubkom (okrem vodiaceho psa a služobného psa počas zákroku). Ak ide o psa bez výcviku, ktorý by mohol ohroziť zdravie iných zvierat alebo ľudí, musí byť zabezpečený náhubkom na všetkých miestach, kde sa pohybujú alebo zhlukujú ľudia.
9.	Psa nie je prípustné:
a)	vodiť na miesta, kde je vstup so psom zakázaný, okrem vodiaceho psa,
b)	nechať voľne pohybovať sa na verejnom priestranstve a na miestach, kde je voľný pohyb psa zakázaný,
c)	ponechať samého bez uviazania na verejnom priestranstve,
d)	vodiť pri jazde bicyklom.

Článok 6
Vymedzenie miest kde je voľný pohyb psa zakázaný a kde je vstup so psom zakázaný

1.	Voľný pohyb psov na území mesta Žilina je zakázaný.
2.	Voľný pohyb psa je povolený v nehnuteľnostiach držiteľa psa, pokiaľ sú bezpečne ohradené tak, aby bolo zabránené jeho úniku a na voľných plochách extravilánu mesta, pričom na poľnohospodársky obrábaných plochách len po zbere úrody.
3.	Voľný pohyb psa je zakázaný bez prítomnosti jeho držiteľa, resp. ním poverenej osoby, ktorá psa vedie.
4.	Voľný pohyb psov v prípade mimoriadneho veterinárneho nariadenia je zakázaný na celom území mesta.
5.	Zakazuje sa nechať voľne sa pohybovať psa na verejnom priestranstve a spoločných priestoroch obytných domov (okrem vodiaceho a služobného psa počas zákroku).
6.	Zakazuje sa vstup so psom:
a)	na verejné detské ihriská a pieskoviská bez výnimky, do verejných budov, cintoríny, školské, kultúrne a sociálne zariadenia,
b)	do športových zariadení, obchodov a zariadení pre poskytovanie služieb, ak vlastník, správca alebo užívateľ nerozhodol inak,
c)	ďalšie miesta viditeľne označené grafickou značkou alebo značkou “vstup so psom zakázaný“.
7.	Zákaz vstupu sa nevzťahuje na vodiaceho psa a služobného psa počas zákroku.

Článok 7
Znečisťovanie verejných priestranstiev psom

1.	Držiteľ psa, resp. ten, kto psa vedie je povinný na verejne prístupných miestach bezodkladne odstrániť psie výkaly, a umiestniť ich do odpadovej nádoby tak, aby nedochádzalo k úniku pachu do okolia.

Článok 8
Priestupky a sankcie

1.	Priestupku sa dopustí držiteľ psa v zmysle zák. 282/2002 Z.z., ktorým sa upravujú niektoré podmienky držania psov, ak:
a)	neprihlási psa do evidencie,
b)	umožní, aby psa viedla osoba, ktorá nespĺňa podmienky ustanovené v § 4 ods.1  ods. 1 a 2,
c)	neohlási, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi, 
d)	neoznámi odcudzenie, zničenie alebo stratu známky. 
2.	Priestupku sa dopustí ten, kto psa vedie, ak:
a)	neohlási svoje meno, priezvisko a adresu trvalého pobytu a meno, priezvisko a adresu trvalého pobytu držiteľa psa osobe,  ktorú pes pohrýzol, 
b)	nezabránil tomu, aby pes útočil alebo iným spôsobom ohrozoval človeka alebo zvieratá, 
c)	neohlási, že pes pohrýzol človeka bez toho, aby bol sám napadnutý alebo vyprovokovaný, ak sa nepoužil v nutnej obrane alebo v krajnej núdzi, 
d)	evidenčnou známkou nepreukáže totožnosť psa, 
e)	nerešpektuje zákaz vstupu so psom alebo zákaz voľného pohybu psa.
3.	Za priestupok podľa:
a)	odseku  2 písm. d) a e) obec uloží pokutu do 500,- Sk (16.59 €),
b)	odseku 1 a ods. 2 písm. a) až c) obec uloží pokutu do 5.000,- Sk (165.96 €).
4.	Mesto Žilina môže uložiť pokutu do jedného roka odo dňa, keď sa o porušení povinnosti dozvie, najneskôr však do troch rokov odo dňa, keď k porušeniu povinnosti došlo.
5.	Pri ukladaní pokuty sa prihliada najmä na závažnosť a následky protiprávneho konania.
6.	Na konanie o ukladaní pokút sa vzťahuje všeobecný predpis o správnom konaní.
7.	Výnos z pokút je príjmom rozpočtu mesta Žilina.
8.	Ak sa držiteľ psa alebo ten, kto psa vedie, dopustí priestupku opakovane, možno mu uložiť pokutu do výšky dvojnásobku pokút uvedených v odseku 3.
9.	Priestupkom v zmysle § 46 zák. 372/1990 Zb. o priestupkoch v znení neskorších predpisov, je aj porušenie povinností, ktoré sú uvedené v tomto VZN. Za takto spáchaný priestupok možno uložiť pokutu do 1.000,-Sk (33,19 €).
10.	Na základe ust. § 13 ods. 9 a 10 zákona č. 369/1990 Zb. o obecnom zriadení v znení neskorších predpisov, je primátor mesta Žilina oprávnený uložiť právnickej, alebo fyzickej osobe oprávnenej na podnikanie za porušenie povinností vyplývajúcich z tohto všeobecne záväzného nariadenia pokutu až do výšky 200.000,- Sk      (6.638,78 €).

Článok 9
Záverečné ustanovenia

1.	Odchyt túlavých psov vykonáva Mestská polícia.
2.	Odchytené psy budú prevezené a umiestnené v záchytnej stanici. 
3.	Kontrolu dodržiavania tohto nariadenia vykonáva mesto Žilina prostredníctvom Mestskej polície, ktorá je  oprávnená ukladať a vyberať pokuty v zmysle zákona č. 372/1990 Zb. v znení neskorších predpisov s poukazom na § 7 zákona č. 282/2002 Z.z. Kontrolu vykonávajú taktiež poverení zamestnanci Mestského úradu v Žiline, poslanci Mestského zastupiteľstva a členovia komisií MsZ v Žiline, hlavný kontrolór Mesta Žilina.
4.	Týmto všeobecným záväzným nariadením sa ruší všeobecne záväzné nariadenie č. 3/2004 o podmienkach vodenia psov na území mesta Žilina.
5.	Schválené Mestským zastupiteľstvom v Žiline dňa ..................................
6.	Toto všeobecne záväzné nariadenie nadobúda účinnosť 15. dňom vyvesenia na úradnej tabuli mesta, t.j. ............................

								.................................................
									Ivan Harman
								          primátor mesta